UREDBA

O OBVEZNICIMA SISTEMA ENERGETSKOG MENADŽMENTA

("Sl. glasnik RS", br. 59/2022)

I UVODNE ODREDBE

**Član 1**

Ovom uredbom bliže se utvrđuju kriterijumi na osnovu kojih se utvrđuju obveznici sistema energetskog menadžmenta (u daljem tekstu: Obveznici sistema), i to: jedinice lokalne samouprave i gradske opštine sa više od 20.000 stanovnika po poslednjem popisu stanovništva i organi državne uprave, drugi organi i organizacije Republike Srbije, organi i organizacije autonomne pokrajine i organizacije za obavezno socijalno osiguranje, naročito uzimajući u obzir površinu i/ili vrstu objekata koje koriste, odnosno za koje snose troškove održavanja ili troškove energije, kao i način izvršenja obaveza Obveznika sistema iz člana 14. stav 1. Zakona o energetskoj efikasnosti i racionalnoj upotrebi energije (u daljem tekstu: Zakon).

Ovom uredbom utvrđuju se godišnji ciljevi ušteda energije za Obveznike sistema u skladu sa aktima iz člana 5. stav 1. tač. 1)-3) Zakona i granična vrednost godišnje potrošnje energije na osnovu koje se određuje koja privredna društva i javna preduzeća su obveznici sistema energetskog menadžmenta.

Ovom uredbom propisuju se način i uslovi pod kojima se izuzetno kao Obveznici sistema utvrđuju drugi korisnici javnih sredstava koji nisu obuhvaćeni odredbama člana 13. Zakona, a naročito uzimajući u obzir površinu i namenu objekata koje koriste.

**Član 2**

Izrazi upotrebljeni u ovoj uredbi imaju sledeće značenje:

1) lokaciju čine svi objekti za obavljanje delatnosti privrednog društva ili javnog preduzeća, koji čine jednu ili više tehničko-tehnoloških celina u okviru jedne organizaciono-poslovne celine na određenoj prostornoj celini (adresa, katastarska parcela ili više katastarskih parcela) i čija ukupna potrošnja prelazi granične vrednosti potrošnje energije propisane ovom uredbom;

2) normalizovana godišnja potrošnja toplotne energije u jednoj kalendarskoj godini je proizvod potrošene primarne energije u jednom objektu u toku jedne kalendarske godine i odnosa prosečnog broja stepen dana grejanja odnosno stepen dana hlađenja za klimatsku oblast u kojoj se taj objekat nalazi i ostvarenog broja stepen dana grejanja, odnosno stepen dana hlađenja u toj kalendarskoj godini;

3) samostalni Obveznik sistema je ustanova ili javno preduzeće koje u skladu sa ovom uredbom izvršava svoje obaveze na osnovu sistema energetskog menadžmenta direktno a ne preko drugog Obveznika sistema.

Drugi izrazi koji se koriste u ovoj uredbi, a koji nisu definisani u stavu 1. ovog člana, imaju značenje određeno zakonom kojim se uređuje energetska efikasnost i racionalna upotreba energije.

II UTVRĐIVANJE OBVEZNIKA SISTEMA

**Član 3**

Privredna društva i javna preduzeća čija je pretežna delatnost u proizvodnom sektoru su Obveznici sistema ukoliko na najmanje jednoj lokaciji imaju godišnju potrošnju primarne energije veću od 25 GWh (90 TJ ili 2150 toe).

Pretežna delatnost u proizvodnom sektoru u smislu stava 1. ovog člana obuhvata delatnosti navedene u Sektoru A-F uredbe kojom se uređuje klasifikacija delatnosti.

Izuzetno od stava 1. ovog člana, Obveznici sistema su javna preduzeća koja obavljaju komunalne delatnosti proizvodnje, distribucije i snabdevanja toplotnom energijom, snabdevanja vodom za piće, prečišćavanja i odvođenja atmosferskih i otpadnih voda, kao i obezbeđivanja javnog osvetljenja, ako imaju godišnju potrošnju primarne energije veću od pet MWh.

**Član 4**

Privredna društva i javna preduzeća čija je pretežna delatnost u sektoru trgovine i usluga su Obveznici sistema ukoliko na najmanje jednoj lokaciji imaju godišnju potrošnju primarne energije veću od 7 GWh (25,2 TJ ili 602 toe).

Pretežna delatnost u sektoru trgovine i usluga u smislu stava 1. ovog člana obuhvata delatnosti navedene u Sektoru G-N i P-S uredbe kojom se uređuje klasifikacija delatnosti.

**Član 5**

Obveznici sistema su jedinice lokalne samouprave i gradske opštine sa više od 20.000 stanovnika po poslednjem popisu stanovništva, u skladu sa Zakonom.

**Član 6**

Organi državne uprave, drugi organi i organizacije Republike Srbije, organi i organizacije autonomne pokrajine i organizacije za obavezno socijalno osiguranje su Obveznici sistema ukoliko koriste najmanje jednu zgradu ili deo zgrade u javnoj svojini čija je ukupna neto površina veća od 2000 m2.

Ministarstvo nadležno za poslove odbrane je Obveznik sistema za organe i organizacije u oblasti bezbednosti i odbrane Republike Srbije i/ili Vojske Republike Srbije.

U slučaju kada su održavanje i investiciono-tehnički poslovi na objektima iz stava 1. ovog člana povereni posebnom organu ili organizaciji Republike Srbije, odnosno autonomne pokrajine, taj organ, odnosno organizacija postaje Obveznik sistema umesto organa čije održavanje i investiciono-tehnički poslovi su mu povereni, u skladu sa zakonom.

**Član 7**

Za ustanove osnovane od strane Republike Srbije u oblastima iz delokruga nadležnog ministarstva, Obveznik sistema je to ministarstvo.

Za ustanove osnovane od strane autonomne pokrajine u oblastima iz delokruga nadležnog pokrajinskog sekretarijata, Obaveznik sistema je taj sekretarijat.

Za ustanove osnovane od strane jedinice lokalne samouprave ili gradske opštine za koje troškove energije plaća Republika Srbija ili autonomna pokrajina, Obveznik sistema je ministarstvo, odnosno pokrajinski sekretarijat nadležan za oblast u kojoj je odgovarajuća ustanova osnovana.

Izuzetno od st. 1-3. ovog člana, samostalni Obveznici sistema su:

1) ustanove osnovane od strane Republike Srbije ili autonomne pokrajine koje koriste najmanje jednu zgradu čija je ukupna neto površina veća od 5000 m2,

2) sve ustanove u oblasti fizičke kulture i visokog obrazovanja za koje troškove energije plaća Republika Srbija ili autonomna pokrajina.

**Član 8**

Drugi korisnici javnih sredstava koji nisu obuhvaćeni u čl. 3-7. ove uredbe, postaju Obveznici sistema ukoliko koriste najmanje jednu zgradu u javnoj svojini čija je ukupna neto površine veća od 5000 m2.

**Član 9**

Privredna društva i javna preduzeća koja stiču status Obveznika sistema podnose ministarstvu nadležnom za poslove energetike (u daljem tekstu: Ministarstvo), popunjenu i potpisanu Prijavu o sticanju statusa obveznika sistema energetskog menadžmenta privrednog društva ili javnog preduzeća, koja je odštampana uz ovu uredbu i čini njen sastavni deo.

Prijava iz stava 1. ovog člana objavljuje se i u elektronskoj formi na internet stranici Ministarstva.

**Član 10**

Organi, organizacije, organizacije za obavezno socijalno osiguranje, ustanove ili drugi korisnici javnih sredstava koji stiču status Obveznika sistema podnose Ministarstvu popunjenu i potpisanu Prijavu o sticanju statusa obveznika sistema energetskog menadžmenta organa, organizacije, organizacije za obavezno socijalno osiguranje, ustanove ili drugog korisnika javnih sredstava, koja je odštampana uz ovu uredbu i čini njen sastavni deo.

Prijava iz stava 1. ovog člana objavljuje se i u elektronskoj formi na internet stranici Ministarstva.

III GODIŠNJI CILJEVI UŠTEDA ENERGIJE

**Član 11**

Godišnji cilj uštede energije za Obveznika sistema iz člana 3. stav 1. ove uredbe za tekuću kalendarsku godinu je ušteda na svakoj lokaciji 1% primarne energije koja je utrošena na toj lokaciji u prethodnoj kalendarskoj godini po jedinici proizvoda ili ekvivalentnog proizvoda.

Godišnji cilj uštede energije za Obveznika sistema iz člana 3. stav 3. ove uredbe za tekuću kalendarsku godinu je ušteda 1% primarne energije koja je utrošena na nivou javnog preduzeća u prethodnoj kalendarskoj godini po jedinici proizvoda.

**Član 12**

Godišnji cilj uštede energije za Obveznika sistema iz člana 4. ove uredbe za tekuću kalendarsku godinu je ušteda na svakoj lokaciji 1% primarne energije koja je utrošena na toj lokaciji u prethodnoj kalendarskoj godini, pri čemu je potrošnju toplotne energije potrebno normalizovati u skladu sa ovom uredbom.

**Član 13**

Godišnji cilj uštede energije za jedinicu lokalne samouprave i gradsku opštinu kao Obveznike sistema u objektima za koje ta jedinica lokalne samouprave, odnosno gradska opština plaća troškove energije, za tekuću kalendarsku godinu je ušteda 1% primarne energije u odnosu na primarnu energiju utrošenu u prethodnoj kalendarskoj godini zbirno u svim objektima, pri čemu je potrošnju toplotne energije potrebno normalizovati u skladu sa ovom uredbom.

U objekte iz stava 1. ovog člana spadaju objekti u javnoj svojini koje koriste:

1) opštinska/gradska uprava;

2) javna preduzeća osnovana od strane jedinice lokalne samouprave odnosno gradske opštine koja nisu samostalni obveznici sistema;

3) ustanove osnovane od strane jedinice lokalne samouprave ili gradske opštine i drugi objekti u javnoj svojini za koje troškove energije plaća jedinica lokalne samouprave, odnosno gradska opština.

**Član 14**

Godišnji cilj uštede energije za organe i organizacije kao Obveznike sistema iz člana 6. ove uredbe je ušteda u tekućoj kalendarskoj godini 1% primarne energije koja je utrošena u prethodnoj kalendarskoj godini zbirno u objektima koje koriste ili objektima koji su tom organu/organizaciji povereni na održavanje i za koje obavlja investiciono-tehničke poslove.

Godišnji cilj uštede energije za Obveznika sistema iz člana 7. st. 1-3. ove uredbe je ušteda u tekućoj kalendarskoj godini 1% primarne energije koja je utrošena u prethodnoj kalendarskoj godini u svim objektima zbirno koje koriste ustanove za koje taj Obveznik sistema izvršava obaveze u pogledu sprovođenja sistema energetskog menadžmenta.

Godišnji cilj uštede energije za Obveznika sistema iz člana 7. stav 4. ove uredbe je ušteda u tekućoj kalendarskoj godini 1% primarne energije koja je utrošena u prethodnoj kalendarskoj godini u svim objektima koje koristi.

Godišnji cilj uštede energije za Obveznike sistema iz člana 8. ove uredbe je ušteda u tekućoj kalendarskoj godini 1% primarne energije koja je utrošena u prethodnoj kalendarskoj godini u objektima koje koriste.

Prilikom izračunavanja godišnjeg cilja uštede energije iz st. 1-4. ovog člana potrebno je normalizovati godišnju potrošnju toplotne energije u skladu sa ovom uredbom.

**Član 15**

Ukoliko Obveznik sistema u jednoj kalendarskoj godini ostvari veću uštedu energije od propisanog godišnjeg cilja, razliku između ostvarene uštede i propisanog godišnjeg cilja uštede srazmerno obračunava kao uštedu u narednih pet godina.

**Član 16**

Godišnji cilj uštede energije iz čl. 11-15. ove uredbe ne obuhvata potrošnju energije prevoznih sredstava.

IV NAČIN IZVRŠENJA OBAVEZA

**Član 17**

Obveznici sistema dužni su da donesu interni akt kojim će biti uređena struktura zaduženih i odgovornih lica za realizaciju ciljeva energetskog menadžmenta, kao i odgovornosti, koordinacija i procedure za upravljanje potrošnjom energije.

**Član 18**

Obveznici sistema su dužni da do kraja kalendarske godine u kojoj su postali Obveznici sistema obaveste Ministarstvo o licu koje su imenovali za energetskog menadžera i o licu koje su ovlastili da pored energetskog menadžera potpisuje godišnji izveštaj o ostvarivanju ciljeva uštede energije.

Obaveštenje o imenovanju energetskog menadžera iz stava 1. ovog člana sadrži: ime i prezime energetskog menadžera, broj licence, naziv, broj i datum akta o imenovanju energetskog menadžera, na koje vreme je energetski menadžer imenovan, naziv lokacije, odnosno zgrade/objekta za koji je energetski menadžer imenovan i kontakt podatke energetskog menadžera.

**Član 19**

Prijavu iz čl. 9. i 10. ove uredbe i obaveštenje o imenovanju energetskog menadžera i o licu koje je ovlašćeno da pored energetskog menadžera potpisuje godišnji izveštaj o ostvarivanju ciljeva uštede energije Obveznik sistema dostavlja Ministarstvu u štampanom obliku.

V PRELAZNE I ZAVRŠNE ODREDBE

**Član 20**

Privredna društva i javna preduzeća iz čl. 3. i 4. ove uredbe podnose Ministarstvu prijavu iz člana 9. ove uredbe u roku od 60 dana od dana stupanja na snagu ove uredbe.

Obaveza podnosioca prijave iz stava 1. ovog člana ne odnosi se na Obveznika sistema koji je taj status stekao pre stupanja na snagu ove uredbe.

Privredna društva i javna preduzeća koja posle stupanja na snagu ove uredbe imaju godišnju potrošnju energije veću od granične potrošnje propisane ovom uredbom, podnose Ministarstvu prijavu iz člana 9. ove uredbe u roku od 60 dana od isteka prve kalendarske godine u kojoj su ostvarili godišnju potrošnju energije iznad granične potrošnje energije propisane ovom uredbom.

**Član 21**

Organi državne uprave, drugi organi i organizacije Republike Srbije, organi i organizacije autonomne pokrajine i organizacije za obavezno socijalno osiguranje iz člana 6. ove uredbe, kao i ustanove iz člana 7. stav 4. ove uredbe podnose Ministarstvu prijavu iz člana 10. ove uredbe u roku od 60 dana od dana stupanja na snagu ove uredbe, odnosno u roku od 60 dana od dana kada su ispunili kriterijum za utvrđivanje Obveznika sistema u skladu sa ovom uredbom.

**Član 22**

Obaveza obaveštenja Ministarstva o licima iz člana 18. ove uredbe ne odnosi se na Obveznika sistema koji je taj status stekao pre stupanja na snagu ove uredbe.

**Član 23**

Obveznici sistema iz čl. 3. i 4. ove uredbe dužni su da donesu interni akt iz člana 17. ove uredbe u roku od pet meseci od dana stupanja na snagu ove uredbe, odnosno u roku sedam meseci od isteka prve kalendarske godine u kojoj su ostvarili godišnju potrošnju energije iznad granične potrošnje energije propisane ovom uredbom.

Obveznici sistema iz člana 6. ove uredbe, kao i ustanove iz člana 7. stav 4. ove uredbe dužni su da donesu interni akt iz člana 17. ove uredbe u roku od sedam meseci od dana kada su ispunili kriterijum za utvrđivanje Obveznika sistema u skladu sa ovom uredbom.

Izuzetno od stava 1. ovog člana, obveznici sistema koji su stekli taj status u skladu sa Uredbom o utvrđivanju graničnih vrednosti godišnje potrošnje energije na osnovu kojih se određuje koja privredna društva su obveznici sistema energetskog menadžmenta, godišnjih ciljeva uštede energije i obrasca prijave o ostvarenoj potrošnji energije ("Službeni glasnik RS", broj 18/16), u obavezi su da donesu interni akt iz člana 17. ove uredbe u roku od tri meseca od dana stupanja na snagu ove uredbe.

**Član 24**

Obveznici sistema koji su taj status stekli u skladu sa Uredbom utvrđivanju graničnih vrednosti godišnje potrošnje energije na osnovu kojih se određuje koja privredna društva su obveznici sistema energetskog menadžmenta, godišnjih ciljeva uštede energije i obrasca prijave o ostvarenoj potrošnji energije, utvrđuju godišnji cilj uštede energije u skladu sa ovom uredbom počev od 1. januara 2023. godine.

Obveznici sistema koji su taj status stekli u skladu sa ovom uredbom utvrđuju godišnji cilj uštede energije iz čl. 11-14. ove uredbe počev od naredne kalendarske godine u odnosu na godinu u kojoj su stekli status Obveznika sistema.

**Član 25**

Danom stupanja na snagu ove uredbe prestaje da važi Uredba o utvrđivanju graničnih vrednosti godišnje potrošnje energije na osnovu kojih se određuje koja privredna društva su obveznici sistema energetskog menadžmenta, godišnjih ciljeva uštede energije i obrasca prijave o ostvarenoj potrošnji energije ("Službeni glasnik RS", broj 18/16), osim odredaba čl. 3-6. koje se primenjuju do 31. decembra 2022. godine.

**Član 26**

Ova uredba stupa na snagu osmog dana od dana objavljivanja u "Službenom glasniku Republike Srbije".

|  |  |  |  |
| --- | --- | --- | --- |
| Ministarstvo rudarstva i energetike  |    | (ne popunjava se)  |    |
| Nemanjina 22-26  |    | Datum obrade  |    |
| 11000 Beograd  |    | Datum odobrenja  |    |

**PRIJAVA
O STICANJU STATUSA OBVEZNIKA SISTEMA ENERGETSKOG MENADŽMENTA PRIVREDNOG DRUŠTVA ILI JAVNOG PREDUZEĆA**

1. Podaci o privrednom društvu/javnom preduzeću:

|  |  |
| --- | --- |
| Poslovno ime privrednog društva/javnog preduzeća  |    |
| Sedište (adresa)  |    |
| Matični broj  |    |
| PIB  |    |
| Šifra i naziv pretežne delatnosti  |    |
| Šifra okruga, matični broj opštine/grada i matični broj naselja  | Okrug | Opština/grad | Naselje |
|    |    |    |
| Lice ovlašćeno za zastupanje  | Ime i prezime |
| Poslovi koje obavlja |
| Pravni osnov za zastupanje |
| Telefon |
| e-mail |
| Ukupna godišnja potrošnja primarne energije (GWh)\*  |    |
| Godina za koju je izračunata godišnja potrošnja energije  |    |

\*Dobija se sabiranjem godišnje potrošnje primarne energije koju ostvare sve lokacije navedene u tabeli pod tačkom 2. ovog obrasca.

2. Lokacije privrednog društva/javnog preduzeća koje pojedinačno imaju godišnju potrošnju primarne energije veću od graničnih vrednosti definisanih članom 3, odnosno članom 4. ove uredbe.

Lokacija redni broj 1\*

|  |  |
| --- | --- |
| Naziv lokacije  |    |
| Adresa  |    |
| Šifra i naziv pretežne delatnosti  |    |
| Šifra okruga, matični broj opštine/grada i matični broj naselja  | Okrug | Opština/grad | Naselje |
|    |    |    |
| Ukupna godišnja potrošnja primarne energije (GWh)  |    |

\*Dodati potreban broj tabela da se upišu podaci za sve lokacije privrednog društva/javnog preduzeća.

3. Podaci o kontakt osobi privrednog društva/javnog preduzeća:

|  |  |
| --- | --- |
| Ime i prezime |    |
| Organizaciona jedinica |    |
| Poslovi koje obavlja |    |
| Telefon |    |
| e-mail |    |

Broj

Mesto/Datum

|  |  |
| --- | --- |
|    | Potpis lica ovlašćenog za zastupanje  |
|    | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |

|  |  |  |  |
| --- | --- | --- | --- |
| Ministarstvo rudarstva i energetike  |    | (ne popunjava se)  |    |
| Nemanjina 22-26  |    | Datum obrade  |    |
| 11000 Beograd  |    | Datum odobrenja  |    |

**PRIJAVA
O STICANJU STATUSA OBVEZNIKA SISTEMA ENERGETSKOG MENADŽMENTA ORGANA, ORGANIZACIJE, ORGANIZACIJE ZA OBAVEZNO SOCIJALNO OSIGURANJE, USTANOVE ILI DRUGOG KORISNIKA JAVNIH SREDSTAVA**

1. Podaci o Obvezniku sistema:

|  |  |
| --- | --- |
| Naziv organa/organizacije/organizacije za obavezno osiguranje/ustanove/drugog korisnika javnih sredstava  |    |
| Sedište (adresa)  |    |
| Matični broj  |    |
| PIB  |    |
| Šifra i naziv pretežne delatnosti  |    |
| Šifra okruga, matični broj opštine/grada i matični broj naselja  | Okrug | Opština/grad | Naselje |
|    |    |    |
| Lice ovlašćeno za zastupanje  | Ime i prezime |
| Poslovi koje obavlja |
| Pravni osnov za zastupanje |
| Telefon |
| e-mail |
| Broj zgrada u javnoj svojini za koje Obveznik sistema izvršava obaveze u okviru Sistema energetskog menadžmenta (u daljem tekstu: SEM)  |    |
| Broj zgrada u javnoj svojini za koje Obveznik sistema izvršava obaveze u okviru SEM čija je pojedinačna ukupna neto površine veća od 2000 m2  |    |

2. Zgrade u javnoj svojini za koje Obveznik sistema izvršava obaveze u okviru SEM

Zgrada redni broj 1\*

|  |  |  |
| --- | --- | --- |
| Adresa  | Grad i opština |    |
| Ulica i broj |    |
| Naziv zgrade  |    |
| Po potrebi drugi opis/specifikacija zgrade  |    |
| Titular prava javne svojine |    |
| Ukupna neto površina |    |

\*Dodati potreban broj tabela da se upišu podaci za sve zgrade za koje Obveznik sistema izvršava obaveze u okviru SEM

3. Podaci o kontakt osobi Obveznika sistema:

|  |  |
| --- | --- |
| Ime i prezime  |    |
| Organizaciona jedinica  |    |
| Poslovi koje obavlja  |    |
| Telefon  |    |
| e-mail |    |

Broj

Mesto/Datum

|  |  |
| --- | --- |
|    | Potpis lica ovlašćenog za zastupanje  |
|    | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |